CDLXXVIII.  Ecclesiae S. Sepulcri Hierosolymitanae protectionem suscipit ac possessiones confirmat.   (Anno 1141, Jun. 21.) [Eug. DE ROZIÈRE Cartul. du Saint-Sépulcre, 24.]
Author: Innocentius II
Date:  [tia] [si] [tituli]

INNOCENTIUS episcopus, servus servorum Dei, dilectis filiis PETRO priori et fratribus in ecclesia Sancti Sepulcri canonicam vitam professis, tam praesentibus quam futuris in perpetuum.

Si mansuetudo et liberalitas sanctae Romanae Ecclesiae Christianis debet opportuna sola ministrare, multo magis his qui religiosam vitam ducunt et omnipotenti Domino familiarius adhaerere videntur, id ipsum convenit propensius impertiri. Quia ergo, dilecti in Domino filii, juxta regulam beati Augustini vivere decrevistis, et in loco ubi steterunt pedes Domini, adorantes apud gloriosum sepulcrum ejus, in quo triduo corporaliter requievit, et alia sanctissima loca, in quibus Redemptor mundi pro salute nostra vincula, flagella, crucis ignominiam, vulnera mortemque sustinuit, regulariter militatis, majori vos benevolentia et gratia dignos esse censemus, et paternis affectibus volumus confovere. Vestris igitur postulationibus debita benignitate accommodantes assensum, sacrosanctam ecclesiam Sancti Sepulcri, in qua, divinis obsequiis insistentes, passionem Dominicam et victoriossime crucis triumphum assidue oculata fide recolitis, nec non etiam personas vestras sub beati Petri et nostra protectione suscipimus, et praesentis scripti pagina communimus, statuentes ut quascunque possessiones, quaecunque bona eadem ecclesia inpraesentiarum canonice possidet, quaecunque etiam ab egregiae memoriae viris, duce videlicet Godefrido et utroque rege Balduino, Arnulpho quoque et aliis patriarchis, eidem loco juste collata sunt, aut in posterum a patriarchis vel aliis Dei fidelibus rationabiliter conferentur, firma vobis in perpetuum et illibata permaneant. In quibus haec propriis duximus exprimenda vocabulis: possessiones videlicet, quas habetis in Antiochia et ipsius territorio, quemadmodum a Raymundo, illustri ejusdem civitatis principe, et uxore sua Constantia vestrae ecclesiae legitime concessa et scriptis confirmata sunt, ecclesiam Sancti Sepulcri in Monte Peregrino prope Tripolym, ecclesiam Sancti Georgii cum omnibus pertinentiis suis, in civitate Tyro ecclesiam Sanctae Mariae; in territorio ipsius civitatis casale Derina et hortum inter murum et antemurale, in civitate Acon ecclesiam Sancti Sepulcri, in territorio ejusdem civitatis ecclesiam Sanctae Mariae de Mimas cum omnibus pertinentiis suis, in civitate Joppe ecclesiam Sancti Petri cum omnibus pertinentiis suis, decimas civitatis Jerusalem et eas quas habetis in territorio ipsius civitatis, oblationes altarium ecclesiae Sancti Sepulcri; in episcopatu Papiensi castellum Cerret cum omnibus suis appendiciis, salva nimirum episcoporum justitia, in quorum parochiis ecclesiae vestrae sitae sunt. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Ego Innocentius, Catholicae Ecclesiae episcopus, subscripsi. Ego Stephanus, Praenestinus episcopus, subscripsi. Ego Ribaldus, presbyter cardinalis tituli Sanctae Ego Anselmus, presbyter cardinalis tituli Sancti Laurentii in Lucina, subscripsi. Ego Martinus, presbyter cardinalis Sancti Stephani in Caelio Monte, subscripsi. Ego Sancius, presbyter cardinalis tituli Sanctae Sabinae, subscripsi. Ego Boecius, presbyter cardinalis tituli Sancti Clementis, subscripsi. Ego Ivo, presbyter cardinalis Sancti Laurentii tituli Damasi, subscripsi. Ego Gregorius, presbyter cardinalis tituli Calixti, subscripsi. Anastasiae, subscripsi. Ego Rainerus, presbyter cardinalis tituli Sanctae Priscae, subscripsi. Ego Petrus, presbyter cardinalis tituli Pastoris, subscripsi. Ego Goizo, presbyter cardinalis tituli Sanctae Caeciliae, subscripsi. Ego Thomas, presbyter cardinalis tituli Vestinae, subscripsi. Ego Hubaldus, presbyter cardinalis tituli Sanctae Praxedis, subscripsi. Ego Gregorius, diaconus cardinalis Sanctorum Sergii et Bacchi, subscripsi. Ego Otto, diaconus cardinalis Sancti Georgii ad Velum Aureum subscripsi. Ego Hubaldus, diaconus cardinalis Sanctae Mariae in Via Lata, subscripsi. Ego Gerardus, diaconus cardinalis Sanctae Mariae in Dominica, subscripsi. Ego Octavianus, diaconus cardinalis Sancti Nicolai in Carcere, subscripsi. Datum Laterani, per manum Baronis, capellani et scriptoris, XI Kalendas Julii, indictione IV, Incarnationis Dominicae anno 1141, pontificatus vero domini Innocentii papae II anno XII.